Petre Craciun si Ligia Stan, doi tineri romani stabiliti in Londra, si-au propus sa faca cea mai usoara bicicleta din lume, numita Hummingbird Bike.

Ideea inventarii unei biciclete care cantareste cat doua pisici le-a venit cat inca erau in Bucuresti.

Dupa ce au conceput totul, ei au facut o campanie de Kickstarter care sa ii ajute sa stranga banii de care au nevoie (50.000 de lire) pentru a face din proiectul lor o realitate.

Am vrut sa-i cunoastem mai bine, iar rezultatul a fost interviul de mai jos:

Care sunt job-urile voastre full time?

Ligia lucreaza ca si Marketing Manager la un studio de productie numit UNIT9 care se axeaza pe digital si experiente cu realitatea virtuala. Petre lucreaza ca si Modelmaker pentru unul din cele mai mari studiouri de arhitectura din lume, Make. Acasa lucram la Hummingbird si suntem amandoi sefi - haha.

Cum v-a venit ideea de a crea cea mai usoara bicicleta pliabila din lume? Ati studiat piata inainte pentru a vedea daca mai exista o alta bicicleta mai usoara?

Hummingbird a aparut din incercarea lui Petre de a o face pe Ligia pasionata de ciclism. Avand o garsoniera foarte mica in Bucuresti, singura optiune era o bicicleta pliabila. Toate de pe piata erau fie prea scumpe, fie prea grele (peste 10-12 kg) - asta ne-a dat de gandit. Este o nevoie pe piata pe care nimeni nu pare sa o “atace”, asa ca Petre a inceput sa lucreze la designul unei biciclete pliabile ultralight - 6.5 kg.

Am studiat toate bicicletele pliabile, am petrecut zile in sir citind forumuri, parerile celor care au deja biciclete pliabile, ce lipseste, ce ar putea fi imbunatatit. Tot procesul de research a durat aproape la fel de mult ca si constructia bicicletei Hummingbird.

Ati pornit acest proiect in Londra si ati si obtinut finantarea necesara. Credeti ca in Romania lucrurile ar fi decurs altfel?

Probabil ca nu ar fi mers atat de bine proiectul in Romania, doar pentru faptul ca fibra de carbon este un material scump, care ne-a dictat pretul bicicletei. Cred ca este un produs de lux pentru piata din Romania, pe cand in Londra se poate adresa si celor din “middle class”.

Ce sfaturi ati avea pentru cineva care incepe o campanie pe Kickstarter?

In primul rand, research-ul este foarte important. Ne-am lovit de multe idei pe parcursul campaniei. Cum ar fi sa iti pregatesti din timp update-urile, sa nu arati totul dintr-o data, sa lasi putin mister si sa dezvalui ceva nou in fiecare saptamana. Noi am adaugat frana de spate, un mecanism ca sa iti poti prinde bagajul de bicicleta si aparatori in ultimele doua saptamani ale campaniei.

E bine sa ai ceva fresh de spus de-a lungul Kickstarterului. De asemenea, este foarte important sa ai un plan de PR bine pus la punct. Bineinteles, dupa ce lansezi te vor contacta multi oameni care au auzit de tine, dar intai si intai trebuie sa existe cateva surse sigure care ti-au confirmat un articol inainte sa fie lansata campania.

In rest, fiti sinceri cu cei care va sprijina campania, nu incercati sa aratati ceva ce nu aveti, e mai bine sa explici cum inca te gandesti la imbunatatiri si sa arati progresul decat sa spui ca totul este stabilit din timp si gata de productie. Stim ca mai avem de rafinat designul Hummingbird si am luat in considerare tot feedbackul pe care l-am primit de-a lungul celor 30 de zile de campanie - e o comunicare deschisa intre noi si cei care ne sprijina si un beneficiu reciproc.

Ce parere aveti despre felul in care sunt gestionate pistele de biciclete din Bucuresti? Si de ce credeti ca este atat de greu ca autoritatile sa inteleaga ca este necesar un sistem de piste de biciclete, pentru ca oamenii sa foloseasca mai putin masinile?

Pistele de biciclete din Romania sunt gestionate destul de prost, dar nu se diferentiaza mult fata de alte aspecte “romanesti” - de la modul in care se intalnesc bordura si asfaltul, incat trebuie sa te dai jos de pe bicicleta ca sa urci pe un alt trotuar pana la semnele de circulatie.

In Bucuresti, fiecare sector isi organizeaza singur strazile, administrate diferit in fiecare zona. De la semne de circulatie si sosele, piste de biciclete, marcaje, totul difera din loc in loc, iar acest lucru face traficul sa fie destul de haotic. In viitor, administrarea pistelor de bicicleta ar trebui sa fie o organizatie separata care sa centralizeze toate pistele si sa incerce sa uniformizeze un traseu in tot Bucurestiul.

In Londra exista multe firme care inchiriaza biciclete, le poti parca oriunde in tot oraasul, exista locuri unde le poti lasa din 5 in 5 minute. Guvernul le administreaza si sunt gratuite pentru jumatate de ora, iar apoi tariful este unul minim de aproximativ 8 lei / ora. Cred ca este un mod bun de a incuraja mersul pe bicicleta ca o alternativa pentru masina, care ar putea lua amploare mai mult si in Romania.

Cum credeti ca va schimba Hummingbird Bike mersul pe bicicleta / comunitatea biciclistilor?

Speram ca oamenii sa adopte mai mult ideea de ciclism. Pentru multi, o bicicleta este un mijloc de transport. Pentru noi, este un accesoriu. Am gandit Hummingbird ca pe o umbrela - e ceva ce iei cu tine, te ajuta de-a lungul zilei, dar nu o simti ca pe o povara.

Similar, bicicleta Hummingbird este atat de usoara incat nu simti ca este o problema sa o cari cu tine peste tot. Nu iti e frica sa o legi de un gard in fata unui restaurant, ci o iei cu tine pentru ca se pliaza, e compacta si nu deranjeaza pe nimeni. De asemenea, Hummingbird nu este un compromis - este la fel de performanta ca o bicicleta de curse, mai usoara decat majoritatea bicicletelor in general si are si un plus in forma designului diferit.

Care credeti ca vor fi oamenii cei mai interesati de achizitionarea unei astfel de biciclete?

In general, vedem profilul tipic al unui ciclist Hummingbird ca fiind conectat mereu cu ce este nou - fie in termeni de tehnologie, design, sau cultura. Este nativ curios. Ciclistul Hummingbird nu este neapărat “upper class”, insa pune valoare pe ceea ce cumpara si ar prefera sa stranga bani o vreme pentru un produs deosebit, decat sa se multumeasca cu unul mediocru. Cel mai important, un ciclist Hummingbird o sa isi iubeasca bicicleta, o sa se mandreasca cu ea si o sa ii devina un accesoriu, nu un mijloc de transport.

V-ati gandit ca pe viitor sa dezvoltati si o serie de alte accesorii inovative pentru biciclete (cum ar fi un sistem anti-furt imbatabil; ar prinde la bucuresteni)?

La accesorii inca nu ne-am gandit, cochetam cu ideea unui add-on care sa faca orice bicicleta electrica, poate vom dezvolta ceva in privinta asta in viitor. Avem niste prieteni buni la Waldo care dezvolta un sistem anti-furt destul de cool!

Avem multe alte idei de pus in aplicare in viitor. Vrem sa construim o bicicleta si mai usoara, incercam sa ajungem la 4-5 kg, poate chiar cea mai usoara bicicletă din lume, nu doar cea mai usoara bicicletă pliabila. Incercam o varianta cu roti mai mari si un pachet mai compact atunci cand pliezi bicicleta, toate idei la care schitam in fiecare seara.